(Návrh)

ZÁKON

z .............2019

**o základných identifikátoroch fyzickej osoby a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

**Čl. I**

**§ 1**

**Predmet zákona**

Tento zákon upravuje

a) určenie, pridelenie, poskytovanie, sprístupňovanie, overenie, zneplatnenie a stotožnenie základných identifikátorov fyzickej osoby (ďalej len „základné identifikátory“),

b) podmienky spracovania základných identifikátorov v informačných systémoch,

c) práva a povinnosti fyzických osôb a právnických osôb pri používaní základných identifikátorov,

d) práva, povinnosti a zodpovednosť povinných osôb pri spracúvaní základných identifikátorov,

e) podmienky ochrany základných identifikátorov,

f) zriadenie registra základných identifikátorov (ďalej len „register“),

g) poskytovanie a sprístupňovanie údajov z registra,

h) pôsobnosť orgánov verejnej moci vo vzťahu k základným identifikátorom.

**§ 2**

**Pôsobnosť zákona**

(1) Tento zákon sa vzťahuje na každú fyzickú osobu vedenú v registri fyzických osôb.[[1]](#footnote-1))

(2) Tento zákon sa vzťahuje na každú povinnú osobu, ktorá spracúva základné identifikátory.

(3) Tento zákon sa nevzťahuje na

a) fyzickú osobu, ktorá spracúva bezvýznamový identifikátor a sektorový identifikátor pre vlastnú potrebu v rámci výlučne súkromných činností, ak je ich použitie nevyhnutné na dosiahnutie daného účelu spracúvania a tento účel nemožno dosiahnuť inak,

b) základné identifikátory, ktoré boli získané náhodne bez predchádzajúceho určenia účelu a prostriedkov spracúvania, bez zámeru ich ďalšieho spracúvania v informačnom systéme a nie sú ďalej spracované,

c) elektronickú komunikáciu povinných osôb navzájom, ak sú jej obsahom utajované skutočnosti.[[2]](#footnote-2))

(4) Týmto zákonom nie je dotknutá ochrana osobných údajov podľa osobitného predpisu.[[3]](#footnote-3))

(5) Týmto zákonom nie je dotknuté právo na ochranu osobnosti podľa osobitného predpisu.[[4]](#footnote-4))

**§ 3**

**Vymedzenie základných pojmov**

(1) Na účely tohto zákona sa základnými identifikátormi rozumejú trvalé identifikačné osobné údaje fyzickej osoby, ktoré zabezpečujú jej jednoznačnosť v informačných systémoch. Základnými identifikátormi fyzickej osoby sú

a) bezvýznamový identifikátor, ktorý je jedinečný pre každú fyzickú osobu a ktorý tvorí náhodné desaťmiestne číslo generované kryptografickým kľúčom (ďalej len „bezvýznamový identifikátor“),

b) jednoznačný identifikátor, ktorý je jedinečný pre každú fyzickú osobu a ktorý tvorí zdrojová časť používaná pri konverzii základných identifikátorov a špecifická časť používaná pri elektronickej komunikácii medzi sektorovými subjektmi (ďalej len „jednoznačný identifikátor“),

c) sektorový identifikátor, ktorý je jedinečný pre každú fyzickú osobu a ktorý je generovaný kryptografickým kľúčom zo zdrojovej časti jednoznačného identifikátora a verejného kľúča sektorového subjektu osobitne pre každý sektorový subjekt (ďalej len „sektorový identifikátor“).

(2) Na účely tohto zákona sa ďalej rozumie

a) povinnou osobou sektorový subjekt alebo nesektorový subjekt, ktorý spracúva základné identifikátory,

b) sektorovým subjektom ústredný orgán štátnej správy, Generálna prokuratúra Slovenskej republiky, Najvyšší kontrolný úrad Slovenskej republiky, Sociálna poisťovňa, Úrad pre dohľad nad zdravotnou starostlivosťou, Všeobecná zdravotná poisťovňa, Ústavný súd Slovenskej republiky, Finančné riaditeľstvo Slovenskej republiky, Ústredie práce, sociálnych vecí a rodiny, Národný inšpektorát práce, ak tento zákon ďalej neustanovuje inak; súčasťou sektorového subjektu je aj nesektorový subjekt pri prevádzkovaní informačného systému v správe sektorového subjektu,

c) nesektorovým subjektom fyzická osoba, ak jej bola zverená pôsobnosť v oblasti verejnej správy podľa osobitných predpisov, podnikateľ podľa osobitného predpisu,[[5]](#footnote-5)) alebo iná právnická osoba, ktorá nie je sektorovým subjektom,

d) informačným systémom funkčný celok zabezpečujúci cieľavedomú a systematickú informačnú činnosť prostredníctvom technických prostriedkov a programových prostriedkov, ktoré sú súčasťou informačného systému,

e) spracúvaním základných identifikátorov vykonávanie operácií alebo súboru operácií so základnými identifikátormi, najmä ich získavanie, zhromažďovanie, šírenie, zaznamenávanie, usporadúvanie, vyhľadávanie, prehliadanie, preskupovanie, kombinovanie, premiestňovanie, využívanie, uchovávanie, poskytovanie, sprístupňovanie, zneplatňovanie alebo zrušenie; niektorými operáciami so základnými identifikátormi sa podľa tohto písmena rozumie

1. zverejňovaním publikovanie, uverejnenie alebo vystavenie základných identifikátorov na verejnosti prostredníctvom masovokomunikačných prostriedkov, verejne prístupných počítačových sietí, verejným vyhlásením, uvedením vo verejnom zozname, v registri alebo v operáte,[[6]](#footnote-6)) ich umiestnením na úradnej tabuli alebo na inom verejne prístupnom mieste,

2. poskytovaním odovzdávanie základných identifikátorov príjemcovi, ktorý ich ďalej spracúva,

3. sprístupňovaním oznámenie základných identifikátorov alebo umožnenie prístupu k nim príjemcovi, ktorý ich ďalej nespracúva,

4. uchovávaním uloženie alebo uchovanie základných identifikátorov ich zachytením na hmotnom nosiči alebo v elektronickej podobe tak, že základné identifikátory sú čitateľné v pôvodnej podobe a je možné ich opätovne použiť,

5. zrušením strata platnosti, znefunkčnenie, vymazanie alebo znehodnotenie tak, aby základné identifikátory nebolo možné opätovne použiť, ak tento zákon ďalej neustanovuje inak.

f) interným identifikátorom nezverejňovaný identifikátor používaný sektorovým subjektom na určenie fyzickej osoby v rámci ním prevádzkovaného informačného systému,

g) konverzným modulom technické zariadenie, v ktorom prostredníctvom technických prostriedkov a programových prostriedkov dochádza ku konverzii základných identifikátorov konkrétnej fyzickej osoby a ktoré je súčasťou registra,

h) konverziou základného identifikátora premena základného identifikátora použitím kódovania, kompresie, šifrovania alebo iného spôsobu utajenia znemožňujúceho zrozumiteľnosť základného identifikátora na iný základný identifikátor alebo interný identifikátor,

i) prevádzkovateľom konverzného modulu sektorový subjekt, ktorý prevádzkuje konverzný modul,

j) nezabezpečenými základnými identifikátormi základné identifikátory v nezmenenej podobe bez použitia kódovania, kompresie, šifrovania alebo iného spôsobu utajenia znemožňujúceho zrozumiteľnosť základných identifikátorov.

**§ 4**

**Register**

(1) Register je informačný systém verejnej správy, ktorý obsahuje súbor údajov o fyzických osobách podľa odseku 4. Ministerstvo vnútra Slovenskej republiky (ďalej len „ministerstvo“) na zabezpečenie určenia, pridelenia, poskytovania, sprístupňovania, overenia, zneplatnenia a stotožnenia základných identifikátorov vedie register. Správcom registra je ministerstvo.

(2) Z registra sa v rozsahu plnenia úloh podľa tohto zákona a osobitných predpisov poskytujú údaje povinným osobám, ako aj iným členským štátom Európskej únie alebo tretím štátom, ak tak ustanovuje medzinárodná zmluva, ktorou je Slovenská republika viazaná.

(3) Ministerstvo vedie register v elektronickej forme a zaznamenávajú sa v ňom základné identifikátory každej fyzickej osoby uvedenej v registri fyzických osôb.

(4) Register obsahuje:

a) bezvýznamový identifikátor,

b) jednoznačný identifikátor,

c) sektorové identifikátory.

(5) Základné identifikátory vedené v registri podľa odseku 4 sa považujú za úplné a zodpovedajúce skutočnosti, kým nie je preukázaný opak. Proti osobe, ktorá sa v dobrej viere spolieha na údaje uvedené v registri, nemôže iná osoba namietať, že tieto údaje nie sú úplné alebo nezodpovedajú skutočnosti.

(6) Podrobnosti a podmienky poskytovania údajov do registra, poskytovania a sprístupňovania údajov z registra, a prístupu k údajom z registra upravia vzájomnou dohodou ministerstvo a prevádzkovateľ konverzného modulu v súlade so štandardami podľa osobitného predpisu.[[7]](#footnote-7))

**§ 5**

**Základné identifikátory**

(1) Základné identifikátory možno spracúvať len spôsobom ustanoveným týmto zákonom a v jeho medziach tak, aby nedošlo k porušeniu základných práv a slobôd fyzických osôb, najmä k porušeniu ich práva na zachovanie ľudskej dôstojnosti alebo k iným neoprávneným zásahom do ich práva na ochranu súkromia.

(2) Povinná osoba je oprávnená spracúvať nezabezpečený bezvýznamový identifikátor za podmienok ustanovených v tomto zákone. Bezvýznamový identifikátor možno použiť na účely určenia fyzickej osoby len vtedy, ak je jeho použitie nevyhnutné na dosiahnutie daného účelu spracúvania. Bezvýznamový identifikátor je všeobecne použiteľným identifikátorom podľa osobitného predpisu[[8]](#footnote-8)) a jeho zverejňovanie sa zakazuje.

(3) Bezvýznamový identifikátor sa uvádza na úradných dokladoch a iných listinách, ak tak ustanovuje osobitný zákon. Bezvýznamový identifikátor možno v súlade s osobitným predpisom2) uvádzať aj na iných listinách, ak to nespôsobí ohrozenie práv alebo právom chránených záujmov fyzickej osoby.

(4) Uchovávanie bezvýznamového identifikátora v informačnom systéme v pôsobnosti sektorového subjektu sa zakazuje; uvedené sa nevzťahuje na uchovávanie bezvýznamového identifikátora v registri a v registri fyzických osôb, alebo ak tak ustanovuje osobitný predpis.

(5) Povinná osoba je povinná chrániť spracúvané základné identifikátory pred ich poškodením, zničením, stratou, zmenou, neoprávneným prístupom, neoprávneným sprístupnením, neoprávneným poskytnutím alebo zverejnením, ako aj pred akýmikoľvek inými neprípustnými spôsobmi spracúvania. Na tento účel prijme povinná osoba primerané technické, organizačné a personálne opatrenia zodpovedajúce spôsobu spracúvania základných identifikátorov, pričom berie do úvahy najmä použiteľné technické prostriedky, dôvernosť a dôležitosť spracúvaných základných identifikátorov, ako aj rozsah možných rizík, ktoré sú spôsobilé narušiť bezpečnosť alebo funkčnosť informačného systému v ich pôsobnosti obsahujúceho základné identifikátory.

**§ 6**

**Určenie základných identifikátorov**

(1) Určením základných identifikátorov sa rozumie vyhotovenie súboru bezvýznamového identifikátora, jednoznačného identifikátora a sektorových identifikátorov použiteľných na účely jednoznačného určenia fyzickej osoby.

(2) Základné identifikátory určuje správca registra.

**§ 7**

**Pridelenie základných identifikátorov**

(1) Pridelením základných identifikátorov sa rozumie ich priradenie fyzickej osobe.

(2) Správca registra prideľuje základné identifikátory v registri pri zaevidovaní fyzickej osoby do registra fyzických osôb.

**§ 8**

**Poskytovanie a sprístupňovanie základných identifikátorov**

(1) Základné identifikátory sú v rozsahu plnenia úloh podľa tohto zákona a osobitných predpisov poskytované a sprístupňované prostredníctvom prostriedkov elektronickej komunikácie.

(2) Na účely určenia fyzickej osoby správca registra poskytuje základné identifikátory prevádzkovateľovi konverzného modulu.

(3) Na účely určenia fyzickej osoby prevádzkovateľ konverzného modulu poskytuje alebo sprístupňuje bezvýznamový identifikátor nesektorovému subjektu.

(4) Na účely určenia fyzickej osoby alebo plnenia úloh podľa tohto zákona a osobitných predpisov prevádzkovateľ konverzného modulu poskytuje jednoznačný identifikátor a sektorový identifikátor sektorovému subjektu.

(5) Nezabezpečený jednoznačný identifikátor a nezabezpečený sektorový identifikátor nesmie byť uchovávaný v žiadnom informačnom systéme, s výnimkou registra. Nezabezpečený jednoznačný identifikátor a nezabezpečený sektorový identifikátor sa z registra neposkytuje a nesprístupňuje; tým nie je dotknutá možnosť sprístupňovania nezabezpečeného jednoznačného identifikátora a nezabezpečeného sektorového identifikátora prístupovým miestam podľa osobitného predpisu.[[9]](#footnote-9)) Ministerstvo zabezpečí prostredníctvom technických prostriedkov, programových prostriedkov a zariadení používajúcich kódovanie, kompresiu, šifrovanie alebo obdobných zariadení nemožnosť poskytnutia a sprístupnenia nezabezpečeného jednoznačného identifikátora a nezabezpečeného sektorového identifikátora, s výnimkou sprístupnenia nezabezpečeného jednoznačného identifikátora a nezabezpečeného sektorového identifikátora podľa predchádzajúcej vety.

**§ 9**

**Preukazovanie bezvýznamového identifikátora**

(1) Preukazovaním bezvýznamového identifikátora sa rozumie jeho sprístupnenie fyzickou osobou na účely určenia tejto fyzickej osoby.

(2) Bezvýznamový identifikátor sa preukazuje niektorým z týchto dokladov:

a) občianskym preukazom,[[10]](#footnote-10))

b) cestovným dokladom,[[11]](#footnote-11))

c) rodným listom,[[12]](#footnote-12))

d) dokladom o pobyte vydaným podľa osobitného predpisu[[13]](#footnote-13)) alebo povolením na pobyt,[[14]](#footnote-14)) ak je v nich vyznačený,

e) osvedčením o bezvýznamovom identifikátore (ďalej len „osvedčenie“), ktorého vzor je v prílohe tohto zákona.

(3) Ministerstvo vydá fyzickej osobe osvedčenie za podmienok ustanovených v odseku 4.

(4) Fyzická osoba, ktorej bol pridelený bezvýznamový identifikátor môže požiadať ministerstvo o vydanie osvedčenia podľa § 9 ods. 2. písm. e) zákona. Žiadosť o vydanie osvedčenia podáva fyzická osoba v písomnej forme v štátnom jazyku[[15]](#footnote-15)) spolu s dokladom o narodení; ak ide o inojazyčný doklad, pripojí úradný preklad do štátneho jazyka. Ministerstvo po overení bezvýznamového identifikátora zašle dožadujúcej fyzickej osobe osvedčenie.

**§ 10**

**Overenie základných identifikátorov**

(1) Overením základných identifikátorov sa rozumie overenie platnosti bezvýznamového identifikátora alebo jednoznačného identifikátora.

(2) Ministerstvo je povinné overiť základné identifikátory bez zbytočného odkladu po doručení žiadosti oprávneného subjektu o overenie základných identifikátorov a výsledok overenia oznámiť dožadujúcemu subjektu. Žiadosť podľa predchádzajúcej vety sa podáva a výsledok overenia sa oznamuje prostriedkami elektronickej komunikácie.

(3) Sektorový subjekt je povinný požiadať ministerstvo o overenie bezvýznamového identifikátora, ak zistí alebo má odôvodnené pochybnosti, že bezvýznamový identifikátor nespĺňa podmienky ustanovené v tomto zákone.

(4) Fyzická osoba, ktorá je držiteľom občianskeho preukazu, ktorého súčasťou je aj elektronický čip, môže požiadať ministerstvo o overenie bezvýznamového identifikátora.

(5) Sektorový subjekt je za podmienok ustanovených v tomto zákone oprávnený požiadať ministerstvo o overenie jednoznačného identifikátora.

(6) Overenie základných identifikátorov vykoná ministerstvo bezodplatne.

**§ 11**

**Zneplatnenie a stotožnenie základných identifikátorov**

(1) Zneplatnením základných identifikátorov sa rozumie zrušenie pôvodných základných identifikátorov a pridelenie nových základných identifikátorov.

(2) Ministerstvo je oprávnené v rozsahu plnenia úloh podľa osobitného predpisu[[16]](#footnote-16)) alebo vo výnimočných prípadoch zneplatniť jednoznačný identifikátor a prideliť nový jednoznačný identifikátor. Ak je v dôsledku zneplatnenia jednoznačného identifikátora nevyhnutné zneplatniť aj bezvýznamový identifikátor, ministerstvo bezvýznamový identifikátor na základe vlastného podnetu zneplatní, pridelí nový bezvýznamový identifikátor a dotknutej fyzickej osobe bezodplatne zašle osvedčenie.

(3) Ministerstvo je oprávnené v odôvodnených prípadoch, najmä v prípade získania neoprávneného prístupu do informačného systému v pôsobnosti sektorového subjektu, rozdelení sektorového subjektu alebo zlúčení sektorových subjektov zneplatniť sektorový identifikátor a prideliť nový sektorový identifikátor.

(4) Stotožnením jednoznačného identifikátora sa rozumie obnovenie platnosti zneplatneného jednoznačného identifikátora.

(5) Ministerstvo je oprávnené v rozsahu plnenia úloh podľa osobitného predpisu[[17]](#footnote-17)) alebo ak to vyžaduje ochrana fyzickej osoby podľa osobitného predpisu[[18]](#footnote-18)) zneplatniť alebo stotožniť jednoznačný identifikátor.

**§ 12**

**Vznik nového sektorového subjektu**

(1) Sektorový subjekt je za podmienok ustanovených v tomto zákone oprávnený vytvoriť nový sektorový subjekt, neuvedený v § 3 ods. 2 písm. b), ak spĺňa predpoklady podľa odseku 2 (ďalej len „nový sektorový subjekt“).

(2) Nový sektorový subjekt musí

a) byť organizačným alebo funkčným celkom v rámci sektorového subjektu podľa tohto zákona,

b) mať zverené právomoci, pre vykonávanie ktorých je nevyhnutné určenie fyzických osôb na základe osobitného interného identifikátora,

c) spĺňať potrebné technické a odborné požiadavky, ktoré určí ministerstvo.

(3) Sektorový subjekt je oprávnený vytvoriť nový sektorový subjekt len na základe kladného stanoviska ministerstva, o ktoré je sektorový subjekt povinný požiadať ministerstvo pred vytvorením nového sektorového subjektu. Súčasťou žiadosti musí byť zdôvodnenie potreby vzniku nového sektorového subjektu a zhodnotenie splnenia predpokladov podľa odseku 2.

(4) Sektorový subjekt je povinný oznámiť ministerstvu termín vzniku nového sektorového subjektu najneskôr 60 dní pred jeho vznikom.

(5) Nový sektorový subjekt je na základe žiadosti oprávnené vytvoriť aj ministerstvo bez splnenia predpokladu podľa odseku 2 písm. a); na takýto vznik nového sektorového subjektu sa primerane vzťahujú odseky 3 a 4.

(6) Nový sektorový subjekt je povinnou osobou podľa tohto zákona a vzťahujú sa naň všetky práva a povinnosti vyplývajúce z tohto zákona pre povinnú osobu a sektorový subjekt.

(7) Ministerstvo vedie zoznam všetkých sektorových subjektov a subjektov, ktorým bolo udelené kladné stanovisko ministerstva podľa odseku 3, a zverejňuje ich na svojom webovom sídle.

**§ 13**

**Povinnosť mlčanlivosti**

(1) Povinná osoba je povinná zachovávať mlčanlivosť o základných identifikátoroch, ktoré spracúva. Povinnosť mlčanlivosti trvá aj po ukončení spracúvania základných identifikátorov. Povinnosť mlčanlivosti platí aj pre fyzické osoby, ktoré prídu do styku so základnými identifikátormi u povinnej osoby, a trvá aj po zániku funkcie fyzickej osoby alebo po skončení jej pracovného pomeru, štátnozamestnaneckého pomeru, služobného pomeru alebo obdobného pracovného vzťahu.

(2) Každý je povinný zachovávať mlčanlivosť o základných identifikátoroch inej fyzickej osoby, s ktorými príde do styku; tieto môže využiť pre vlastnú potrebu, poskytnúť alebo sprístupniť len za podmienok ustanovených v tomto zákone.

(3) Povinnosť mlčanlivosti podľa odsekov 1 a 2 neplatí, ak je to nevyhnutné na plnenie úloh súdu a orgánov činných v trestnom konaní podľa osobitného predpisu; tým nie sú dotknuté ustanovenia o mlčanlivosti podľa osobitných predpisov.[[19]](#footnote-19))

**Priestupky a iné správne delikty**

**§ 14**

**Priestupky**

(1) Priestupku sa dopustí fyzická osoba, ktorá

a) spracúva základné identifikátory v rozpore s týmto zákonom,

b) poruší povinnosť mlčanlivosti o základných identifikátoroch podľa § 13 tohto zákona.

(2) Za priestupok podľa odseku 1 možno uložiť pokutu do 2 000 eur. Ak sa fyzická osoba dopustí priestupku opakovane v lehote do jedného roka od právoplatnosti rozhodnutia o uložení pokuty, možno jej uložiť pokutu až do 4 000 eur.

(3) Priestupky podľa tohto zákona prejednáva a sankcie za ne ukladá okresný úrad. Na konanie o priestupkoch sa vzťahuje všeobecný predpis o priestupkoch.[[20]](#footnote-20))

(4) Výnosy z pokút podľa odseku 2 sú príjmom štátneho rozpočtu.

**§ 15**

**Iné správne delikty**

(1) Správneho deliktu sa dopustí povinná osoba, ktorá

a) spracúva základné identifikátory v rozpore s týmto zákonom,

b) uvádza bezvýznamový identifikátor v rozpore s § 5 ods. 3 tohto zákona,

c) nezabezpečí ochranu základných identifikátorov podľa § 5 ods. 5 tohto zákona,

d) poruší povinnosť mlčanlivosti o základných identifikátoroch podľa § 13 tohto zákona.

(2) Správneho deliktu sa dopustí aj sektorový subjekt, ktorý uchováva bezvýznamový identifikátor v informačnom systéme v rozpore s § 5 ods. 4 tohto zákona.

(3) Správne delikty podľa tohto zákona prejednáva a sankcie za ne ukladá okresný úrad.

(4) Za správny delikt podľa odsekov 1 a 2 možno uložiť pokutu do 50 000 eur. Pokutu okresný úrad v sídle kraja uloží opakovane, ak povinnosť nebola splnená v určenej lehote.

(5) Ak sa tá istá osoba dopustí toho istého správneho deliktu podľa tohto zákona do dvoch rokov od právoplatnosti rozhodnutia, môže jej okresný úrad v sídle kraja uložiť pokutu až do výšky dvojnásobku sadzby uloženej pokuty.

(6) Pokutu podľa odsekov 4 a 5 možno uložiť do dvoch rokov odo dňa, keď okresný úrad v sídle kraja správny delikt zistil, najneskôr však do piatich rokov odo dňa, keď k správnemu deliktu došlo.

(7) Výnosy pokút podľa odsekov 4 a 5 sú príjmom štátneho rozpočtu.

**§ 16**

**Spoločné ustanovenia**

(1) Na postupy podľa tohto zákona sa nevzťahuje správny poriadok,[[21]](#footnote-21)) okrem konania podľa § 15 tohto zákona.

(2) Každý je povinný poskytnúť ministerstvu potrebnú súčinnosť pri plnení jeho úloh podľa tohto zákona.

(3) Ministerstvo po nadobudnutí účinnosti tohto zákona určí a pridelí základné identifikátory každej fyzickej osobe uvedenej v registri fyzických osôb a tieto zaznamená do registra.

(4) Na účely určenia fyzickej osoby je orgán verejnej moci prostriedkami elektronickej komunikácie oprávnený požiadať ministerstvo o overenie správnosti rodného čísla prideleného fyzickej osobe podľa doterajších predpisov a bezvýznamového identifikátora. Overením správnosti rodného čísla a bezvýznamového identifikátora sa rozumie zisťovanie totožnosti identity fyzickej osoby určenej na základe rodného čísla a fyzickej osoby určenej na základe bezvýznamového identifikátora. Ministerstvo bez zbytočného odkladu oznámi výsledok overenia správnosti rodného čísla a bezvýznamového identifikátora dožadujúcemu orgánu verejnej moci prostriedkami elektronickej komunikácie.

(5) Sektorový subjekt je povinný používať jednotný interný identifikátor vo všetkých informačných systémoch v jeho pôsobnosti prepojených s konverzným modulom sektora.

(6) Ak sa správneho deliktu podľa tohto zákona dopustí nový sektorový subjekt, ktorý nemá spôsobilosť mať práva a povinnosti, účastníkom konania podľa § 15 ods. 3 je namiesto nového sektorového subjektu sektorový subjekt, ktorý nový sektorový subjekt podľa § 12 ods. 1 vytvoril.

**§ 17**

**Prechodné ustanovenia k úpravám účinným od 1. januáru 2020**

(1) Povinná osoba je za účelom určenia fyzickej osoby a zabezpečenia jej jednoznačnosti v informačných systémoch v ich pôsobnosti povinná do 10 rokov odo dňa účinnosti tohto zákona postupovať podľa tohto zákona a uviesť do súladu s týmto zákonom všetky informačné systémy v jej pôsobnosti, v ktorých spracúva základné identifikátory.

(2) Orgán verejnej moci je povinný splniť predpoklady podľa § 12 a uviesť do súladu s týmto zákonom všetky informačné systémy v jeho pôsobnosti do 10 rokov odo dňa účinnosti tohto zákona.

(3) Doklady fyzickej osoby vydané podľa osobitných predpisov pred nadobudnutím účinnosti tohto zákona zostávajú v platnosti až do uplynutia doby platnosti podľa osobitných predpisov.

**§ 18**

**Prechodné ustanovenia k úpravám účinným od  1. januáru 2030**

(1) Rodné čísla pridelené fyzickým osobám podľa doterajších predpisov a uvedené v dokladoch a iných listinách zostávajú naďalej v platnosti.

(2) Fyzická osoba, ktorej bolo pridelené rodné číslo podľa doterajších predpisov preukazuje rodné číslo niektorým z týchto dokladov, ak je v ňom vyznačené:

a) občianskym preukazom,10)

b) cestovným dokladom,11)

c) rodným listom,12)

d) dokladom o pobyte pre cudzinca,13)

e) osvedčením o rodnom čísle vydaným podľa osobitného predpisu.[[22]](#footnote-22))

(3) Fyzická osoba podľa odseku 2 je oprávnená preukazovať rodné číslo pridelené podľa doterajších predpisov počas celej doby platnosti dokladu uvedeného v odseku 2.

**§ 19**

**Zrušovacie ustanovenie**

Zrušuje sa zákon Národnej rady Slovenskej republiky č. 301/1995 Z. z. o rodnom čísle v znení zákona č. 515/2003 Z. z.

**Čl. II**

Zákon Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z., zákona č. 416/2001 Z. z., zákona č. 198/2002 Z. z., zákona č. 515/2003 Z. z., zákona č. 36/2005 Z. z., zákona č. 14/2006 Z. z., zákona č. 335/2007 Z. z., zákona č. 204/2011 Z. z. a zákona č. 124/2015 Z. z. sa mení a dopĺňa takto:

1. V § 13 ods. 1 písmená b) a c) znejú:

„b) meno,5) priezvisko, pohlavie, rodné číslo a bezvýznamový identifikátor dieťaťa,

c) meno,6) priezvisko, rodné priezvisko, deň, mesiac, rok a miesto narodenia, rodné číslo a bezvýznamový identifikátor, štátne občianstvo a miesto trvalého pobytu rodičov dieťaťa,“.

2. V § 14 písm. b) sa za slová „rodné číslo“ vkladá čiarka a slová „bezvýznamový identifikátor,“.

3. V § 14 písmeno f) znie:

„f) mená, priezviská, rodné čísla a bezvýznamové identifikátory svedkov,“.

4. V § 15 ods. 1 písm. b) sa za slová „rodné číslo“ vkladá čiarka a slová „bezvýznamový identifikátor“.

5. V § 19 ods. 1 písmeno b) znie:

„b) deň, mesiac, rok, miesto narodenia, rodné číslo a bezvýznamový identifikátor dieťaťa,“.

6. V § 19 ods. 1 písmeno e) znie:

„e) meno,6) priezvisko, rodné priezvisko, dátum a miesto narodenia, štátne občianstvo, rodné číslo a bezvýznamový identifikátor rodičov,“.

7. V § 19 ods. 2 písm. c) sa na konci pripájajú tieto slová: „a bezvýznamové identifikátory“.

8. V § 19 ods. 5 písm. b) sa za slová „miesto úmrtia“ vkladá čiarka a slová „a rodné číslo zomretého“ sa nahrádzajú slovami „rodné číslo a bezvýznamový identifikátor zomretého“.

9. V § 27 ods. 1 písm. e) sa na konci pripájajú tieto slová: „alebo doklad o bezvýznamovom identifikátore,15a)“.

Poznámka pod čiarou k odkazu 15a) znie:

„15a) § 9 ods. 2 zákona č. .../2019 Z. z. o základných identifikátoroch fyzickej osoby a o zmene a doplnení niektorých zákonov.“.

10. V § 27 ods. 6 písmená a) a b) znejú:

„a) mená, priezviská, rodné čísla alebo bezvýznamové identifikátory snúbencov a ich podpisy,

b) mená, priezviská a rodné čísla alebo bezvýznamové identifikátory svedkov a ich podpisy,“.

11. V § 37 ods. 3 sa za slovom „úmrtia“ vkladá čiarka a slová „alebo o rodnom čísle“ sa nahrádzajú slovami „rodnom čísle alebo bezvýznamovom identifikátore“.

12. V § 37 odsek 5 znie:

„(5) Ak tento zákon ustanovuje, že sa do matriky zapisujú rodné čísla alebo bezvýznamové identifikátory, vzťahuje sa toto ustanovenie na štátnych občanov Slovenskej republiky. Na cudzincov sa vzťahuje len za predpokladu, že im príslušný orgán pridelil rodné číslo15) alebo bezvýznamový identifikátor.15a)“.

**Čl. III**

Zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení zákona č. 369/1999 Z. z., zákona č. 441/2001 Z. z., zákona č. 660/2002 Z. z., zákona č. 174/2004 Z. z., zákona č. 215/2004 Z. z., zákona č. 454/2004 Z. z, zákona č. 523/2004 Z. z., zákona č. 224/2006 Z. z., zákona č. 335/2007 Z. z., zákona č. 216/2008 Z. z., zákona č. 49/2012 Z. z., zákona č. 190/2013 Z. z., zákona č. 335/2014 Z. z., zákona č. [125/2015 Z. z.](https://www.noveaspi.sk/products/lawText/1/46955/1/ASPI%253A/125/2015%20Z.z.) a zákona č. [254/2016 Z. z](https://www.noveaspi.sk/products/lawText/1/46955/1/ASPI%253A/254/2016%20Z.z.) sa mení a dopĺňa takto:

1. V § 4 ods. 6 písm. a) v šiestom bode sa na konci pripájajú tieto slová: „alebo bezvýznamový identifikátor“.

2. V § 4 ods. 6 písm. b) v prvom bode sa za slová „rodné číslo“ vkladajú slová „alebo bezvýznamový identifikátor“.

3. V § 11 písm. c) sa na konci pripájajú tieto slová: „alebo bezvýznamový identifikátor“.

4. V § 15 písm. a) v piatom bode sa na konci pripájajú tieto slová: „a bezvýznamový identifikátor“.

5. V § 15 písm. c) bod 1d sa na konci pripájajú tieto slová: „a bezvýznamový identifikátor“.

6. V § 15 písm. c) bod 2d sa na konci pripájajú tieto slová: „a bezvýznamový identifikátor“.

7. V § 15 písm. c) bod 3d sa na konci pripájajú tieto slová: „a bezvýznamový identifikátor“.

8. V § 15 písm. c) bod 4d sa na konci pripájajú tieto slová: „a bezvýznamový identifikátor“.

9. V § 16 písm. a) v piatom bode sa na konci pripájajú tieto slová: „a bezvýznamový identifikátor“.

10. V § 16 písm. c) bod 1d sa na konci pripájajú tieto slová: „a bezvýznamový identifikátor“.

11. V § 16 písm. c) bod 2d sa na konci pripájajú tieto slová: „a bezvýznamový identifikátor“.

12. V § 16 písm. c) bod 3d sa na konci pripájajú tieto slová: „a bezvýznamový identifikátor“.

13. V § 16 písm. c) bod 4d sa na konci pripájajú tieto slová: „a bezvýznamový identifikátor“.

14. V § 23 ods. 1 písm. a) sa za slová „rodné číslo“ vkladajú slová „alebo bezvýznamový identifikátor“.

15. V § 23 ods. 1 písmeno b) znie:

„b) meno a priezvisko, prípadne dátum narodenia alebo rodné číslo alebo bezvýznamový identifikátor obyvateľa, ktorého pobyt sa požaduje oznámiť,“.

16. V § 25 ods. 1 sa na konci pripája táto veta:

„Ministerstvo je oprávnené vyberať z registra fyzických osôb údaje súvisiace s vydaním osvedčenia o bezvýznamovom identifikátore podľa osobitného predpisu.10a)“.

Poznámka pod čiarou k odkazu 10a) znie:

„10a) § 9 ods. 2 zákona č. .../2019 Z. z. o základných identifikátoroch fyzickej osoby a o zmene a doplnení niektorých zákonov.“.

**Čl. IV**

Zákon č. 224/2006 Z. z. o občianskych preukazoch a o zmene a doplnení niektorých zákonov v znení zákona č. 693/2006 Z. z., zákona č. 647/2007 Z. z., zákona č. 445/2008 Z. z., zákona č. 49/2012 Z. z., zákona č. 336/2012 Z. z., zákona č. 125/2015 Z. z., zákona č. 272/2016 Z. z. a zákona č. [351/2017 Z. z.](https://www.noveaspi.sk/products/lawText/1/62661/1/ASPI%253A/351/2017%20Z.z.) sa mení a dopĺňa takto:

1. V § 3 ods. 1 sa za slová „rodné číslo“ vkladá čiarka a slová „bezvýznamový identifikátor,“.

2. V § 7 ods. 2 písm. b) sa na konci pripájajú tieto slová „alebo bezvýznamového identifikátora“.

3. V § 8 ods. 1 písmeno a) znie:

„a) rodný list; ak nie je na rodnom liste uvedené rodné číslo alebo bezvýznamový identifikátor, aj doklad o rodnom čísle3) alebo doklad o bezvýznamovom identifikátore,3a)“.

Poznámka pod čiarou k odkazu 3a) znie:

„3a) § 9 ods. 2 zákona č. .../2019 Z. z. o základných identifikátoroch fyzickej osoby a o zmene a doplnení niektorých zákonov.“.

4. V § 8 ods. 2 sa na konci pripájajú tieto slová „alebo bezvýznamový identifikátor“.

5. V § 8 ods. 3 sa za slová „rodného čísla“ vkladá čiarka a slová „bezvýznamového identifikátora“.

6. V § 13 ods. 3 písm. h) znie:

„h) rodné číslo a bezvýznamový identifikátor držiteľa, ak sa vydávajú držiteľovi,“.

7. V § 15 ods. 2 písm. b) znie:

„b) rodné číslo a bezvýznamový identifikátor, ak tento údaj občiansky preukaz obsahuje,“.

8. Za § 17b sa vkladá § 17c, ktorý vrátane nadpisu znie:

„**§ 17c**

**Prechodné ustanovenia k úpravám účinným od 1. januára 2020**

Do 31. decembra 2021 možno vydávať občianske preukazy, ktoré obsahujú bezvýznamový identifikátor len v elektronickom čipe.“.

**Čl. V**

Zákon č. 647/2007 Z. z. o cestovných dokladoch a o zmene a doplnení niektorých zákonov v znení zákona č. 445/2008 Z. z., zákona č. 336/2012 Z. z., zákona č. 176/2015 Z. z., zákona č. 444/2015 Z. z. a zákona č. 125/2016 Z. z. sa mení a dopĺňa takto:

1. V § 5 ods. 1 písmeno c) znie:

„c) rodné číslo a bezvýznamový identifikátor,“.

1. V § 8 ods. 1 sa slová „okresné riaditeľstvo Policajného zboru príslušné“ nahrádzajú slovami „útvar Policajného zboru príslušný na vydávanie cestovných dokladov“.
2. V § 12 odsek 2 znie:

„(2) Zastupiteľský úrad požiada pred vydaním náhradného cestovného dokladu Ministerstvo vnútra Slovenskej republiky o overenie totožnosti a údajov uvádzaných v žiadosti o vydanie náhradného cestovného dokladu, ak občan nemôže príslušnými dokladmi preukázať ich pravdivosť a úplnosť.“.

1. V § 12 ods. 6 sa na konci pripájajú tieto slová „a bezvýznamový identifikátor“.
2. V § 14 sa vypúšťajú slová „na žiadosť občana Európskej únie“.
3. V poznámke pod čiarou k odkazu 14 sa slová „§ 43 ods. 5 písm. n), § 44 ods. 5 písm. o) a § 106a zákona“ nahrádzajú sa slovom „zákon“.
4. V § 16 ods. 4 sa vypúšťa písmeno b). Doterajšie písmená c) až j) sa označujú ako písmená b) až i).
5. § 16 sa dopĺňa odsekom 9, ktorý znie:

„(9) Zastupiteľský úrad požiada pred spracovaním žiadosti o vydanie cestovného dokladu Ministerstvo vnútra Slovenskej republiky o overenie totožnosti a údajov uvádzaných v žiadosti, ak občan nemôže príslušnými dokladmi preukázať ich pravdivosť a úplnosť.“.

1. V § 17 ods. 6 sa vypúšťa slovo „osvedčenej“.
2. V § 18 ods. 4 sa za slovo „žiadateľom“ vkladajú slová „v krajine pôsobnosti príslušného zastupiteľského úradu“.
3. V § 24 ods. 1 sa na konci pripája táto veta: „Na konanie sa nevzťahuje osobitný predpis.21c)“.

Poznámka pod čiarou k odkazu 21c znie: „21c) § 18 zákona č. 71/1967 Zb. v znení neskorších predpisov.“.

1. V § 24 ods. 2 sa za slovo „vydal“ vkladá čiarka a slová „alebo príslušník Policajného zboru“.
2. V § 29 ods. 2 písm. c) znie:

„c) rodné číslo držiteľa a jeho bezvýznamový identifikátor, ak tento údaj cestovný doklad obsahuje,“.

1. V § 29 sa za odsek 3 vkladá nový odsek 4, ktorý znie:

„(4) Na účel overenia totožnosti žiadateľa o vydanie náhradného cestovného dokladu alebo žiadateľa o vydanie cestovného dokladu sa zastupiteľskému úradu poskytujú údaje podľa § 29 ods. 2 v celom rozsahu.“.

Doterajšie odseky 4 a 5 sa označujú ako odseky 5 a 6.

1. V § 30 ods. 1 písm. j) sa na konci pripájajú tieto slová „alebo do oznámenia o strate alebo odcudzení cestovného dokladu,“.
2. Za § 35a sa vkladá § 35b, ktorý vrátane nadpisu znie:

„**§ 35b**

**Prechodné ustanovenia k úpravám účinným od 1. januára 2020**

Do 31. decembra 2021 možno vydávať cestovné doklady bez bezvýznamového identifikátora.“.

**Čl. VI**

Zákon č. 404/2011 Z. z. o pobyte cudzincov a o zmene a doplnení niektorých zákonov v znení zákona č. 75/2013 Z. z., zákona č. 388/2013 Z. z. a zákona č. 495/2013 Z. z. sa mení takto:

V § 76 ods. 4 písmeno b) znie:

„b) meno a priezvisko, prípadne dátum narodenia, rodné číslo alebo bezvýznamový identifikátor cudzinca,“.

**Čl. VII**

Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 214/2014 Z. z., zákona č. 29/2015 Z. z., zákona č. 130/2015 Z. z., zákona č. 273/2015 Z. z., zákona č. 272/2016 Z. z., zákona č. 374/2016 Z. z., zákona č. 238/2017 Z. z. a zákona č. 69/2018 Z. z. sa dopĺňa takto:

V § 3 písm. n) prvom bode sa slová „iný identifikátor, ak tak ustanoví osobitný predpis“ nahrádzajú slovami „bezvýznamový identifikátor podľa osobitného predpisu6a)“.

Poznámka pod čiarou k odkazu 6a) znie:

„6a) § 3 ods. 1 písm. a) zákona č. .../2019 Z. z. o základných identifikátoroch fyzickej osoby a o zmene a doplnení niektorých zákonov.“.

**Čl. VIII**

Zákon 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) sa dopĺňa takto:

V § 2 ods. 1 sa za slová „obsahovať rodné číslo“ vkladajú slová „alebo bezvýznamový identifikátor“ a za slová „ak mu rodné číslo“ sa vkladajú slová „alebo bezvýznamový identifikátor“.

**Čl. IX**

Tento zákon nadobúda účinnosť 1. januára 2020 okrem čl. I § 18 a 19, ktoré nadobúdajú účinnosť 1. januára 2030.

**Príloha**

**zákona č. .../2019 Z. z.**

Ministerstvo vnútra Slovenskej republiky

**Osvedčenie**

**o bezvýznamovom identifikátore**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |

|  |  |
| --- | --- |
| Priezvisko |  |
| Rodné priezvisko |  |
| Predchádzajúce priezvisko |  |
| Meno |  |
| Dátum narodenia |  |
| Miesto narodenia |  |
| Štát narodenia |  |

V ...........................................................

dňa ........................................................ Vydal:

(odtlačok pečiatky a podpis)

1. ) § 23a zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov. [↑](#footnote-ref-1)
2. ) § 2 písm. a) zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov. [↑](#footnote-ref-2)
3. ) Zákon č. 18/2018 Z. z. o ochrane osobných údajov a o zmene a doplnení niektorých zákonov. [↑](#footnote-ref-3)
4. ) § 11 až 16 Občianskeho zákonníka v znení neskorších predpisov. [↑](#footnote-ref-4)
5. ) § 2 ods. 2 Obchodného zákonníka v znení neskorších predpisov. [↑](#footnote-ref-5)
6. ) Napríklad § 27 až 34 Obchodného zákonníka v znení neskorších predpisov, § 8 a 68 zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov. [↑](#footnote-ref-6)
7. ) Zákon č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov. [↑](#footnote-ref-7)
8. ) § 78 ods. 4 zákona č. 18/2018 Z. z. [↑](#footnote-ref-8)
9. ) § 5 ods. 1 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. [↑](#footnote-ref-9)
10. ) Zákon č. 224/2006 Z. z. o občianskych preukazoch a o zmene a doplnení niektorých zákonov v znení neskorších predpisov. [↑](#footnote-ref-10)
11. ) Zákon č. 647/2007 Z. z. o cestovných dokladoch a o zmene a doplnení niektorých zákonov v znení neskorších predpisov. [↑](#footnote-ref-11)
12. ) Zákon Národnej rady Slovenskej republiky č. 154/1994 Z. z. o matrikách v znení neskorších predpisov. [↑](#footnote-ref-12)
13. ) Zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov. [↑](#footnote-ref-13)
14. )„Čl. 1 Dohovoru, ktorým sa vykonáva Schengenská dohoda zo 14. júna 1985 uzatvorená medzi vládami štátov hospodárskej únie Beneluxu, Nemeckej spolkovej republiky a Francúzskej republiky o postupnom zrušení na ich spoločných hraniciach (Schengenský dohovor) zo dňa 19. júna 1990.“. [↑](#footnote-ref-14)
15. ) § 1 ods. 1 zákona Národnej rady Slovenskej republiky č. 270/1995 Z. z. o štátnom jazyku Slovenskej republiky v znení neskorších predpisov. [↑](#footnote-ref-15)
16. ) Napríklad § 106 ods. 1 zákona č. 36/2005 Z. z. o rodine a o zmene a doplnení niektorých zákonov v znení neskorších predpisov. [↑](#footnote-ref-16)
17. ) Napríklad § 107 ods. 1 zákona č. 36/2005 Z. z. [↑](#footnote-ref-17)
18. ) Napríklad § 117 ods. 3 Trestného poriadku v znení neskorších predpisov. [↑](#footnote-ref-18)
19. ) Napríklad § 40 zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov, § 23 zákona Národnej rady Slovenskej republiky č. 46/1993 Z. z. o Slovenskej informačnej službe v znení neskorších predpisov, § 80 zákona Národnej rady Slovenskej republiky č. 171/1993 Z. z. o Policajnom zbore v znení neskorších predpisov, § 38 zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, § 11 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov. [↑](#footnote-ref-19)
20. ) Zákon Slovenskej národnej rady č. 372/1990 Zb. o priestupkoch v znení neskorších predpisov. [↑](#footnote-ref-20)
21. ) Zákon č. 71/1967 Zb. o správnom konaní (správny poriadok) v znení neskorších predpisov. [↑](#footnote-ref-21)
22. ) § 6 zákona Národnej rady Slovenskej republiky č. 301/1995 Z. z. o rodnom čísle [↑](#footnote-ref-22)